text: Politisk topmøde om økonomi
  02 juni 2015 kl. 04.27
  Duel i dag tirsdag i virksomhed i Vejen mellem den nuværende finansminister og udfordreren og måske kommende finansminister
  Det sker i Solar-koncernen i Vejen. Duellen står mellem den nuværende finansminister Bjarne Corydon (S) og udfordreren, den måske kommende finansminister Peter Christensen (V).
  Emner? Måske diskussionen om hvor mange arbejdspladser den nuværende regering har skabt. Måske Corydons hemmeligholdelse af papirer ved DONG-aktiesalget til Goldman-Sachs. Måske finanskrisen, som regeringen har erklæret overstået?
  Moderator bliver journalist Poul-Erik Thomsen, der er tidligere samfundsredaktør på JydskeVestkysten og mangeårig politisk kommentator på JydskeVestkysten og TV SYD.
  Solars koncernchef Anders Wilhjelm glæder sig over, at de to topnavne har takket ja til udfordringen.
  - Vi har alle en pligt til at stemme, og vi vil gerne give medarbejderne en enestående mulighed for at komme tættere på toppolitikerne og opleve valgkampen på nært hold, siger koncernchef Anders Wilhjelm.
  